MASERU –Banna ba bararo bao e leng litho tsa Sesole sa Lesotho ba qosoa ka ho raha mosali ka bothong, le ho mo teteka ka sepheo sa ho mo ntša likotsi. Lekhotleng la ’Maseterata Maseru Lekhooa Moepi (50) oa Ha Thetsane, Liphapang Sefako (48) oa Ha Thetsane Maseru le Simon Rabonne Zwakala (46) oa Ha Matala Maseru ba qosoa ka ho hlekefetsa hampe se seng sa litho tsa Sesole sa Lesotho Private Ntšiuoa Molapo.
Bekeng e sa tsoa feta, nyeoe khahlanong le baqosuoa e hlalosa ha boraro bona boo ebileng e le litho tsa Military Intelligence, ka nako e lipakeng tsa la 13 le 16 Tšitoe 2012, pela meaho ea Sesole sa Lesotho e Ha Ratjomose Maseru, bo otlile ’melaeli le ho mo raeaka likarolong tsa botho. Pampiri ea qoso e hlalosa baqosuoa ka sepheo le morero ba ile ba otla ’melaeli hohle ’meleng ba sebelisa sebetsa sa ho shapa, ’me ba qetella ho mo ntša likotsi ’meleng.